CELEX: 32006D0581
Language: et
Date: 2006-08-07 00:00:00
Title: 2006/581/EÜ: Komisjoni otsus, 7. august 2006 , eksperdirühma moodustamise kohta poliitikast tulenevate vajaduste selgitamiseks kuritegevuse ja kriminaalõiguse andmete järele

29.8.2006   
            
            
               ET
            
            
               Euroopa Liidu Teataja
            
            
               L 234/29
            
         
      KOMISJONI OTSUS,
   7. august 2006,
   eksperdirühma moodustamise kohta poliitikast tulenevate vajaduste selgitamiseks kuritegevuse ja kriminaalõiguse andmete järele
   (2006/581/EÜ)
   EUROOPA ÜHENDUSTE KOMISJON,
   võttes arvesse Euroopa Liidu lepingut,
   ning arvestades järgmist:
   
               (1)
            
            
               Euroopa Liidu lepingu artikliga 29 on pandud Euroopa Liidule ja liikmesriikidele ülesanne tagada, et liit annaks tihedama koostöö kaudu kodanikele kõrgetasemelise kaitse õigusel, vabadusel ja turvalisusel rajaneval alal, hoides ära organiseeritud või muud liiki kuritegevust ja võideldes nende vastu.
            
         
               (2)
            
            
               Selleks et toetada ühtlustatud ja võrreldava Euroopa Liidu statistika arendamist kuritegevuse ja kriminaalõiguse kohta, mis on esmatähtis ühenduse õigusaktide ja poliitika väljakujundamiseks ja järelevalveks, nagu see on esitatud tegevuskavas Haagi programmi rakendamiseks, (1) võib komisjonil tekkida vajadus kasutada liikmesriikide esindajate ja spetsialistide teadmisi nõuandeorganis.
            
         
               (3)
            
            
               Ühenduse statistika koostamine on reguleeritud 17. veebruari 1997. aasta määrusega (EÜ) nr 322/97 ühenduse statistika kohta, (2) ning ühenduse statistikat koostatakse vastavalt ühenduse statistikaprogrammile ja selle aastaprogrammidele (3) ning arvestades statistikaprogrammi komitee 24. veebruaril 2005 vastu võetud Euroopa tegevusjuhendis sätestatud põhimõtteid; tegevusjuhend on lisatud komisjoni teatisele Euroopa Parlamendile ja nõukogule ning komisjoni 25. mai 2005. aasta soovitusele siseriiklike ja ühenduse statistikaasutuste sõltumatuse, terviklikkuse ja vastutuse kohta. (4)
               
            
         
               (4)
            
            
               Eksperdirühm koosneb isikutest, kes on pädevad arutama poliitikast tulenevaid vajadusi ja andma nõu kuritegevuse ja kriminaalõiguse valdkonna näitajate ja andmete tõhusa kasutamise kohta.
            
         
               (5)
            
            
               Eksperdirühma liikmete jaoks tuleb ette näha teabe avaldamise eeskirjad, piiramata komisjoni turvalisuseeskirju, mis on kehtestatud komisjoni otsuse 2001/844/EÜ, ESTÜ, Euratom (5) lisas.
            
         
               (6)
            
            
               Eksperdirühma liikmete isikuandmeid tuleks töödelda kooskõlas Euroopa Parlamendi ja nõukogu 18. detsembri 2000. aasta määrusega (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (6)
               
            
         
               (7)
            
            
               Seetõttu tuleb luua eksperdirühm poliitikast tulenevate vajaduste selgitamiseks kuritegevuse ja kriminaalõiguse andmete järele ning määrata selle pädevus ja üksikasjalik struktuur.
            
         
               (8)
            
            
               Kõnealuse eksperdirühma moodustamine ei asenda ühtki otsust.
            
         
               (9)
            
            
               Eksperdirühma liikmed määratakse esialgselt kaheks aastaks, seejärel arutab komisjon, kas on soovitav seda pikendada,
            
         ON TEINUD JÄRGMISE OTSUSE:
   Artikkel 1
   Komisjon moodustab eksperdirühma poliitikast tulenevate vajaduste selgitamiseks kuritegevuse ja kriminaalõiguse andmete järele (edaspidi “eksperdirühm”).
   Artikkel 2
   Ülesanne
   Eksperdirühma ülesanded on järgmised:
   
               —
            
            
               abistada komisjoni koostöösidemete loomisel liikmesriikide ja teiste seotud organisatsioonide ning asutustega, kes on seotud ELi kava elluviimisega, et luua terviklik ja sidus ELi strateegia kuritegevuse ja kriminaalõiguse mõõtmiseks; (7)
               
            
         
               —
            
            
               abistada komisjoni poliitikast tulenevate vajaduste kindlakstegemisel kuritegevuse ja kriminaalõiguse andmete järele ELi tasandil;
            
         
               —
            
            
               abistada komisjoni vajaduste kindlakstegemisel ühiste näitajate ja nende vahendite järele, mis on mõeldud kuritegevuse ja kriminaalõiguse mõõtmiseks;
            
         
               —
            
            
               abistada komisjoni ühiste näitajate ja muude andmevajaduste väljatöötamisel;
            
         
               —
            
            
               anda komisjonile nõu asjaomaste teadus- ja arendusvajaduste või tulemuste kohta, mida tuleb võtta arvesse eespool nimetatud ELi kava elluviimisel;
            
         
               —
            
            
               anda komisjonile nõu koostöö kohta era- ja akadeemilise sektori või muude asjaomaste sektorite esindajatega, et kaasata asjaomased teadmised ja kogemused eespool nimetatud ELi kava elluviimisse.
            
         Artikkel 3
   Konsulteerimine
   Komisjon võib pidada eksperdirühmaga nõu mis tahes küsimuses, mis on seotud kuritegevuse ja kriminaalõiguse mõõtmisega, eelkõige poliitikast tulenevate vajaduste kindlakstegemisel kuritegevuse ja kriminaalõiguse statistika väljatöötamisel.
   Artikkel 4
   Koosseis ja liikmete nimetamine
   1.   Eksperdirühm koosneb kuni 50 liikmest ja sinna kuulub vähemalt 40 % mõlema soo esindajaid, kes on pärit:
   
               a)
            
            
               ELi liikmesriikide, ühinevate ja kandidaatriikide justiits- ja siseküsimuste valdkonna riigiasutustest;
            
         
               b)
            
            
               Euroopa Liidu asutustest ja võrgustikest, millel on asjaomased kogemused ja oskused kuritegevuse ja kriminaalõiguse andmete poliitilistel eesmärkidel analüüsimisel või väljatöötamisel, näiteks Euroopa kriminaalpreventsiooni võrgustik (EUCPN), Narkootikumide ja Narkomaania Euroopa Seirekeskus (EMCDDA), Eurojust, Euroopa politseijuhtide töökond (EPCTF), Euroopa Politseiamet (Europol), Euroopa Liidu liikmesriikide välispiiril tehtava operatiivkoostöö juhtimise Euroopa agentuur (FRONTEX) ning Rassismi ja Ksenofoobia Euroopa Järelevalvekeskus (EUMC), Euroopa Julgeoleku- ja Koostööorganisatsioon (OSCE);
            
         
               c)
            
            
               rahvusvahelistest organisatsioonidest ja valitsusvälistest organisatsioonidest, millel on asjaomased kogemused ja oskused kuritegevuse ja kriminaalõiguse andmete poliitilistel eesmärkidel analüüsimisel või väljatöötamisel. Sinna kuuluvad järgmised organisatsioonid: Euroopa Nõukogu, European Sourcebook Group, ÜRO Lastefond (UNICEF), ÜRO narkootikumide ja kuritegevuse ärahoidmise amet (UNODC), Maailma Tervishoiuorganisatsioon (WHO);
            
         
               d)
            
            
               üksikisikud, kelle oskused tulenevad akadeemilisest teadustööst või erasektorist ELi liikmesriikide kuritegevuse ja kriminaalõiguse analüüsimise või mõõtmise valdkonnas, võivad samuti saada eksperdirühma liikmeks.
            
         2.   Komisjoni õigus-, vabadus- ja turvalisusküsimuste peadirektoraat määrab eksperdirühma liikmed spetsialistide hulgast, kes on pädevad artiklis 2 ja artikli 4 lõikes 1 osutatud valdkondades. Artikli 4 lõike 1 punktide a, b ja c korral nimetavad liikmed asutused või organisatsioonid ning artikli 4 lõike 1 punkti d korral nimetatakse liikmed isikute hulgast, kes on vastanud kandideerimiskutsele.
   Iga liikmesriik, ühinev ja kandidaatriik esitab liikme kohale kaks kandidaati (ühe mehe ja ühe naise), kellest komisjon määrab ühe. Eksperdirühma liikmete asendusliikmed määratakse liikmetega võrdses koguses ja samadel tingimustel. Asendusliikmed asendavad automaatselt puuduvaid liikmeid.
   3.   Artikli 4 lõike 1 punktide a, b ja c alusel määratavad liikmed on riigiasutuse või valitsusvälise organisatsiooni esindajad. Artikli 4 lõike 1 punkti d alusel määratakse liikmed isikuliselt ja nad nõustavad komisjoni välismõjudest sõltumata.
   4.   Eksperdirühma liikmed jäävad ametisse kuni nende asendamiseni või nende volituste lõppemiseni.
   5.   Liikmeid, kes ei saa eksperdirühma töös enam tõhusalt osaleda, kes lahkuvad ametist või kes ei täida käesoleva artikli esimeses või teises lõikes või asutamislepingu artiklis 287 sätestatud tingimusi, võib nende volituste lõpuni asendada.
   6.   Liikmed, kes on määratud ametisse isikuliselt (eespool olev lõige 3), kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.
   7.   Isikuliselt määratud liikmete nimed avaldatakse õigus-, vabadus- ja turvalisusküsimuste peadirektoraadi veebilehel ja Euroopa Liidu Teataja C-seerias. Liikmete nimed kogutakse kokku, vaadatakse läbi ja avaldatakse vastavalt määrusele (EÜ) nr 45/2001.
   Artikkel 5
   Töökord
   1.   Eksperdirühma eesistuja on komisjon.
   2.   Komisjon kooskõlastab eksperdirühma tegevuse kuritegevuse ja kriminaalõiguse statistika töörühma tegevusega, mille loob Eurostat riikide statistikaameteid esindava rühmana ühenduse statistikaprogrammi raames. Komisjon vastutab rühmade töö sidususe eest ning püüab võimaluse korral korraldada ühiskoosolekuid või samal päeval toimuvaid koosolekuid.
   3.   Komisjon kooskõlastab eksperdirühma tegevuse olulisi aspekte komisjoni muu sellesisulise tegevusega.
   4.   Kokkuleppel komisjoniga võib luua kuni 15 liikmest koosnevaid alamrühmi, kes tegelevad eriküsimuste lahendamisega eksperdirühma antud volituste alusel. Sellised alamrühmad saadetakse laiali kohe, kui nende eesmärgid on täidetud.
   5.   Komisjoni esindaja võib juhul, kui see on kasulik ja/või vajalik, kutsuda eksperdirühma või alamrühma aruteludes osalema päevakorras olevates küsimustes pädevaid eksperte või vaatlejaid, kaasa arvatud kolmandatest riikidest.
   6.   Eksperdirühma või alamrühma aruteludes osalemisel saadud teavet ei avaldata, kui see on komisjoni arvates konfidentsiaalne.
   7.   Eksperdirühm ja selle alamrühmad kohtuvad tavapäraselt komisjoni tööruumides komisjoni kutsel vastavalt komisjoni kehtestatud korrale ja ajakavale. Komisjon tagab sekretariaaditeenused. Muud komisjoni ametnikud, kes tunnevad konkreetse töö vastu huvi, võivad osalosaleda rühma või selle alamrühmade koosolekutel.
   8.   Eksperdirühm võtab oma töökorra vastu komisjoni vastu võetud töökorra standardeeskirjade alusel. (8)
   
   9.   Komisjoni talitused võivad eksperdirühma järeldusi, kokkuvõtteid (või osa nendest) või töödokumente avaldada Internetis või mujal asjaomase dokumendi algkeeles.
   Artikkel 6
   Koosolekutega seotud kulud
   Komisjon hüvitab liikmetele, ekspertidele ja vaatlejatele eksperdirühma tegevusega seotud reisi- ja vajadusel elamiskulud vastavalt komisjoni välisekspertide kulude hüvitamise korrale.
   Liikmetele, ekspertidele ja vaatlejatele nende osutatud teenuste eest hüvitust ei maksta.
   Koosolekute kulud hüvitatakse rühmale vastavate komisjoni talituste eraldatud aastaeelarve piires.
   Artikkel 7
   Kohaldamine
   Käesolev otsus jõustub Euroopa Liidu Teatajas avaldamise päeval.
   
      Brüssel, 7. august 2006
      
         
            Komisjoni nimel
         
         
            asepresident
         
         Franco FRATTINI
         
      
   
   
      (1)  ELT C 198, 12.8.2005, lk 1. Nõukogu ja komisjoni tegevuskava vabaduse, turvalisuse ja õiguse tugevdamist Euroopa Liidus käsitleva Haagi programmi rakendamiseks.
   
      (2)  EÜT L 52, 22.2.1997, lk 1.
   
      (3)  Ühenduse statistikaprogramm 2003–2007, vastu võetud Euroopa Parlamendi ja nõukogu 16. detsembri 2002. aasta otsusega nr 2367/2002/EÜ (EÜT L 358, 31.12.2002, lk 1).
   
      (4)  KOM(2005) 217 (lõplik) ja komisjoni soovitus siseriiklike ja ühenduse statistikaasutuste sõltumatuse, terviklikkuse ja vastutuse kohta
   
      (5)  EÜT L 317, 3.12.2001, lk 1.
   
      (6)  EÜT L 8, 12.1.2001, lk 1
   
   
      (7)  Komisjoni teatis Euroopa Parlamendile, nõukogule ja Euroopa Majandus- ja Sotsiaalkomiteele, praegu toimuvad talitustevahelised konsultatsioonid.
   
      (8)  SEK(2005) 1004, III lisa.